

**GIF Nyhedsbrev marts 2022**

Alle aktiviteter er i fuld sving! Det er dejligt at se, at der kommer flere og flere medlemmer til de ugentlige aktiviteter. Måske er det fordi vejret bliver bedre for hver dag, der går, måske fordi coronaen ikke hænger over hovedet på os som en tung dyne hver eneste dag. Lige meget hvad det skyldes, så håber vi, at i bliver ved med at dukke op til træningerne.

Det faldende smittetryk og det bedre vejr gør også, at vi kan gå i gang med at planlægge årets første medlemsarrangementer, og det er med glæde i stemmen at vi kan løfte sløret for, at første medlemsarrangement i 2022 bliver minigolf! Det kommer til at løbe af stablen d. 30. marts. Efter minigolf spiser vi en lækker burger. Vi i GIF har glædet os længe til første medlemsarrangement, og derfor vil vi også gerne tilbyde en fordelagtig pris! Turen koster derfor kun 85 kr + egne drikkevarer.

Der er tilmeldingsfrist fredag d. 25. marts

Årets andet store medlemsarrangement bliver ridning i Dyrehaven til april. Her kommer vi sammen til at ride en tur i skovens idyl, mens vi efterfølgende serverer en kop kaffe/kakao, til de der har lyst.

For at det ikke skal være løgn, har GIF modtaget billetter til FCK – FCN i Parken søndag d. 20/3. Der er kampstart kl 14:30, men vi mødes kl 14 foran stadion, så vi har god tid til at finde vores pladser og købe det nødvendige forplejning. Vi har et begrænset antal billetter, så skriv til Christoffer (2254 6686), hvis du gerne vil med!

I februar havde vi i bestyrelsen temadag, hvor Lisbeth Crafack fra DAI var ude for at holde oplæg, og hvor vi sammen blev endnu klogere på, hvordan vi gør GIF endnu bedre som forening. Det var en dag, der bød på stribevis af spændende diskussioner og fokuspunkter for fremtiden.

Husk at tilmelde jer til vores ordinære generalforsamling d. 15/3 kl 16. Der vil traditionen tro blive serveret mad efterfølgende. Der er deadline for tilmelding d. 8/3 og tilmelding foregår til Lars (2178 8269) eller Christoffer (2254 6686). Der vil på generalforsamlingen blive trukket lod om to gavekort til hhv. Gentofte Kino og Netto, som to heldige medlemmer vil kunne få glæde af.

Der er også bestilt billetter til Royal Run, som foregår i København/Frederiksberg. Det bliver afholdt d. 6. juni 2022. Der er tilmeldt 5 løbere til 5 km-distancen og 5 til gåholdet også på 5 km-distancen. Der er altså rig mulighed for at komme ud og opleve den pulserende storby – og måske endda få et glimt af landets kronprins!

Prisen bliver 100 kr for deltagelse og inkluderer udover selve løbet også en lækker t-shirt!

Skriv til Christoffer (2254 6686) for at komme med. Hvis du tilmelder dig hurtigt vil der også være mulighed for at ændre t-shirtstørrelse, så man er sikker på, at kunne passe sin trøje!

Der vil i år ikke blive planlagt en udlandsrejse, grundet nogle udfordringer med regelsættet om udlandsrejser. Lars og Christoffer vil undersøge, om vi til næste år kan rejse udenlands uden at trodse reglerne på området.

Til gengæld har vi i år valgt at forhåndsbooke billetter til Idrætsfestival for Sindet i Vejle. Festivalen har, ud over en masse dejlig idræt, også det sociale i fokus, hvor udøvere fra hele Danmark mødes og udveksler high-fives, tacklinger og smil. Undervejs er der hyggeaften og festaften, som plejer at være rene tilløbsstykker. Selvom det sociale er vigtigt, så er det idrætten, der er omdrejningspunktet. Prisen vil ligge omkring 1500 kr pr. person og vil dække transport, enkeltværelse, forplejning, frugt og snacks. Det bliver en super fedt tur, så tag dit yndlings GIF-medlem i hånden og tilmeld jer til Lars eller Christoffer. Læs mere om Idrætsfestivallen her:

<https://dai-sport.dk/wp-content/uploads/2022/01/Indbydelse-2022.pdf>

Vi er ikke så mange medlemmer i GIF, som vi har været vant til. Hvis i savner jeres tidligere med-medlemmer, så tag fat i dem og hør, om de ikke har lyst til at komme i gang igen – det bliver altid lettere, når man ved, at man er savnet!

Hvis man skal meldes ind, så foregår det ligesom det plejer ved, at man sender 400 kr på MobilePay til 79522, kontant til instruktørerne eller via netbank på 5301-0000265210 - **husk at skrive jeres navn** og kontingent ved betaling.

Vi glæder os til foråret, hvor morgenerne bliver lysere, regnen mindre og smilene større! Husk at det er jer medlemmer, der gør GIF til noget særligt!

**Du kan følge med på:**

[**www.facebook.com/GIF.IPT**](http://www.facebook.com/GIF.IPT) **og på** [**www.gif-idrætpåtværs.dk**](http://www.gif-idrætpåtværs.dk)**.**

På vegne af

GIF Idræt på Tværs

Lars og Christoffer, Idrætskoordinatorer

Tlf. 22546686 og cktx@gentofte.dk